CELEX: 32018D1553
Language: hu
Date: 2018-10-15 00:00:00
Title: A Bizottság (EU) 2018/1553 végrehajtási határozata (2018. október 15.) a harmadik országok nemzeti növényvédelmi szervezetei által kiállított elektronikus növényegészségügyi bizonyítványok elismerésének feltételeiről (az értesítés a C(2018) 5370. számú dokumentummal történt) (EGT-vonatkozású szöveg.)

17.10.2018   
               
               
                  HU
               
               
                  Az Európai Unió Hivatalos Lapja
               
               
                  L 260/22
               
            
         A BIZOTTSÁG (EU) 2018/1553 VÉGREHAJTÁSI HATÁROZATA
         (2018. október 15.)
         a harmadik országok nemzeti növényvédelmi szervezetei által kiállított elektronikus növényegészségügyi bizonyítványok elismerésének feltételeiről
         
            
               (az értesítés a C(2018) 5370. számú dokumentummal történt)
            
         
         (EGT-vonatkozású szöveg)
         AZ EURÓPAI BIZOTTSÁG
         tekintettel az Európai Unió működéséről szóló szerződésre,
         tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 13. cikke (1) bekezdésére,
         mivel:
         
                     (1)
                  
                  
                     A 2000/29/EK irányelv előírja, hogy az V. melléklet B. részében felsorolt, harmadik országból érkező és az Unió vámterületére behozott növényeket, növényi termékeket vagy egyéb árukat az Unióba való belépésük időpontjától kezdve az előírt hivatalos növényegészségügyi bizonyítvány eredeti példányának kell kísérnie. A Nemzetközi Növényvédelmi Egyezmény (IPPC) melléklete meghatározza a szükséges növényegészségügyi bizonyítvány mintáját.
                  
               
                     (2)
                  
                  
                     A 2000/29/EK irányelv értelmében az elektronikus növényegészségügyi bizonyítványok abban az esetben elismerhetők, ha a Bizottság által meghatározott egyedi feltételek teljesülnek.
                  
               
                     (3)
                  
                  
                     A 2004/292/EK bizottsági határozat (2) által a 90/425/EGK tanácsi irányelvvel (3) összhangban megállapított Traces rendszer a Bizottság webalapú eszköze az állatok, spermák és embriók, élelmiszerek, takarmányok és növények Unión belüli kereskedelme tekintetében az egészségügyi és növényegészségügyi követelmények tanúsítására, valamint az állatok, spermák és embriók, élelmiszerek, takarmányok és növények Unióba történő behozatalára. Lehetővé teszi a teljes tanúsítási eljárás elektronikus úton történő elvégzését, és megkönnyíti az információcserét az érintett kereskedelmi felek és az ellenőrző hatóságok között.
                  
               
                     (4)
                  
                  
                     A Traces rendszer lehetővé teszi a harmadik országok nemzeti növényvédelmi szervezetei által kiállított papíralapú növényegészségügyi bizonyítványok másolatának feltöltését. A tagállamok nemzeti tanúsítási rendszerei hasonló funkciókat biztosíthatnak.
                  
               
                     (5)
                  
                  
                     Az Egyesült Nemzetek Szervezete által létrehozott, a kereskedelem elősegítésével és elektronikus üzletvitellel foglalkozó központja (UN/CEFACT) technikai szabványokat dolgozott ki az ügyletek egyszerűsítésére és ezáltal a globális kereskedelem növekedésének elősegítésére. Ezek a szabványok relevánsak a papírmentes kereskedelmi létesítmények megvalósítása szempontjából, és leírják az információcsere adatformátumait. Az eXtensible Markup Language („XML”) egy általánosan elfogadott szabványos üzenetformátum, amely a dokumentumok – például a növényegészségügyi bizonyítványok – adatainak megszervezésére és leírására szolgál.
                  
               
                     (6)
                  
                  
                     Az UN/CEFACT szabványoknak való megfelelés és az XML formátum használata ezért az elektronikus növényegészségügyi bizonyítványok Unión belüli elismerésének előfeltétele.
                  
               
                     (7)
                  
                  
                     Az Európai Parlament és a Tanács 910/2014/EU rendelete (4) megállapítja a bizalmi szolgáltatásokra vonatkozó szabályokat, és létrehozza az elektronikus aláírások, az elektronikus bélyegzők, az elektronikus időbélyegzők, az elektronikus dokumentumok, az elektronikus úton nyilvántartott kézbesítési szolgáltatások és a weboldalak hitelesítésére szolgáló olyan tanúsítási szolgáltatások jogi keretét, amelyek szükségesek az elektronikus azonosítási eszközök bizonyos fokú megbízhatóságának megállapításához.
                  
               
                     (8)
                  
                  
                     A 910/2014/EU rendelet meghatározza azokat a szükséges biztonsági követelményeket, amelyeket különböző technológiákkal kell elérni. A rendelet meghatározza különösen a minősített elektronikus aláírásokat és elektronikus bélyegzőket előállító minősített bizalmi szolgáltatókra, valamint a fokozott biztonságú elektronikus aláírásokat és elektronikus bélyegzőket előállító nem minősített bizalmi szolgáltatókra vonatkozó feltételeket. A szolgáltatóknak mindkét esetben képeseknek kell lenniük a bélyegzők előállítóinak azonosítására.
                  
               
                     (9)
                  
                  
                     Az elektronikus azonosító eszközök és elektronikus tanúsítványok megfelelő szintű biztonságának fenntartása, a tanúsítási folyamatnak a Bizottság 2015. május 6-i, „Európai digitális egységes piaci stratégia” (5) című közleményével összhangban történő digitalizálása, valamint a szabványok tagállamok közötti harmonizálása érdekében helyénvaló, hogy az elektronikus növényegészségügyi bizonyítványok elismerésének feltételei megfeleljenek a 910/2014/EU rendelet megállapított szabványoknak, és különösen a minősített elektronikus aláírásra, bélyegzőre és időbélyegzőre, valamint a fokozott biztonságú elektronikus aláírásra és bélyegzőre vonatkozó előírásoknak.
                  
               
                     (10)
                  
                  
                     E határozat fokozatos végrehajtásának lehetővé tétele érdekében, valamint a kereskedelmi zavarok elkerülése érdekében azonban – korlátozott időtartamra – indokolt elismerni a 910/2014/EU rendeletben az elektronikus aláírásra és bélyegzőre megállapított kritériumoknak megfelelő elektronikus növényegészségügyi bizonyítványokat.
                  
               
                     (11)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Tárgy
            Ez a határozat megállapítja a harmadik országok nemzeti növényvédelmi szervezetei által kiállított elektronikus növényegészségügyi bizonyítványok elismerésének feltételeit.
         
         
            2. cikk
            A harmadik országok nemzeti növényvédelmi szervezetei által kiállított elektronikus növényegészségügyi bizonyítványok elismerésének feltételei
            
               (1)   A Nemzetközi Növényvédelmi Egyezmény („IPPC”) mellékletében meghatározott növényegészségügyi bizonyítványmintában szereplő információkat tartalmazó növényegészségügyi bizonyítvány elektronikus növényegészségügyi bizonyítvány formájában kerül elismerésre, feltéve, hogy az alábbi követelmények mindegyike teljesül:
               
                           a)
                        
                        
                           a bizonyítványt harmadik ország nemzeti növényvédelmi szervezete a következő rendszerek valamelyikében bocsátja ki:
                           
                                       i.
                                    
                                    
                                       Traces rendszer;
                                    
                                 
                                       ii.
                                    
                                    
                                       tagállami tanúsítási rendszer;
                                    
                                 
                                       iii.
                                    
                                    
                                       egy harmadik ország elektronikus tanúsítási rendszere, amely képes adatokat megosztani a Traces rendszerrel vagy valamely tagállam nemzeti tanúsítási rendszerével;
                                    
                                 
                     
                           b)
                        
                        
                           az UN/CEFACT szabványon alapul és XML formátumot használ;
                        
                     
                           c)
                        
                        
                           a 910/2014/EU rendelet 3. cikkének 11. és 12. pontjában meghatározott fokozott biztonságú vagy minősített elektronikus aláírással rendelkező, meghatalmazott tisztviselő írja alá;
                        
                     
                           d)
                        
                        
                           viseli a kibocsátó nemzeti növényvédelmi szervezetnek a 910/2014/EU rendelet 3. cikkének 26. vagy 27. pontja szerinti fokozott biztonságú vagy minősített elektronikus bélyegzőjét, illetve a kibocsátó nemzeti növényvédelmi szervezet jogi képviselőjének minősített vagy fokozott biztonságú elektronikus aláírását;
                        
                     
                           e)
                        
                        
                           a 910/2014/EU rendelet 3. cikkének 34. pontjában meghatározott, minősített elektronikus időbélyegzőt használ.
                        
                     
            
               (2)   Amennyiben az elektronikus növényegészségügyi bizonyítványt az (1) bekezdés a) pontjának iii. alpontjával összhangban állítják ki, a tagállamok és a Bizottság úgy alakítják ki a fogadó rendszert, hogy az a kibocsátó nemzeti növényvédelmi szervezet fokozott biztonságú vagy minősített elektronikus bélyegzőjével vagy a kibocsátó nemzeti növényvédelmi szervezet jogi képviselőjének fokozott biztonságú vagy minősített elektronikus aláírásával igazolja az adatcserét. Ebben az esetben az (1) bekezdés c) pontjában említett feltétel nem alkalmazandó.
            
            
               (3)   Az (1) bekezdés c) és d) pontjában foglalt követelményektől eltérve, valamint a 2019. október 15-én véget érő 12 hónapos időszakra a növényegészségügyi bizonyítványt elektronikus növényegészségügyi bizonyítvány formájában kell elismerni, amennyiben azt a meghatalmazott tisztviselő a 910/2014/EU rendelet 3. cikkének 10. pontjában meghatározott elektronikus aláírással ellátta, és ha szerepel rajta a kibocsátó nemzeti növényvédelmi szervezetnek a 910/2014/EU rendelet 3. cikkének 25. pontja szerinti elektronikus bélyegzője vagy a kibocsátó nemzeti növényvédelmi szervezet jogi képviselőjének elektronikus aláírása.
            
         
         
            3. cikk
            Címzettek
            Ennek a határozatnak a tagállamok a címzettjei.
         
         
            Kelt Brüsszelben, 2018. október 15-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 169., 2000.7.10., 1. o.
         
         
            (2)  A Bizottság 2004/292/EK határozata (2004. március 30.) a Traces rendszer bevezetéséről és a 92/486/EGK határozat módosításáról (HL L 94., 2004.3.31., 63. o.).
         
            (3)  A Tanács 90/425/EGK irányelve (1990. június 26.) egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állategészségügyi és tenyésztéstechnikai ellenőrzésekről (HL L 224., 1990.8.18., 29. o.).
         
            (4)  Az Európai Parlament és a Tanács 910/2014/EU rendelete (2014. július 23.) a belső piacon történő elektronikus tranzakciókhoz kapcsolódó elektronikus azonosításról és bizalmi szolgáltatásokról, valamint az 1999/93/EK irányelv hatályon kívül helyezéséről (HL L 257., 2014.8.28., 73. o.).
         
            (5)  COM(2015) 192 final.